b'\n_START_ARTICLE_\nAfrikkalaistunut mehil\xc3\xa4inen\n_START_SECTION_\nLevinneisyys\n_START_PARAGRAPH_\nVuonna 1957 tapahtuneen karkaamisen j\xc3\xa4lkeen afrikkalaistuneet mehil\xc3\xa4iset levisiv\xc3\xa4t nopeasti. Etel\xc3\xa4- ja Keski-Amerikkaan ne levitt\xc3\xa4ytyiv\xc3\xa4t 300\xe2\x80\x93500 kilometrin vuosivauhdilla. Ne ovat levinneet koko Etel\xc3\xa4-Amerikkaan lukuun ottamatta mantereen etel\xc3\xa4isint\xc3\xa4 k\xc3\xa4rke\xc3\xa4. Pohjois-Amerikan etel\xc3\xa4osiin ne ovat levinneet viime vuosikymmenten aikana._NEWLINE_Brasiliassa oli ennen risteytyskokeita pidetty noin 160 vuotta eurooppalaisia mehil\xc3\xa4isi\xc3\xa4. Afrikkalaistuneiden mehil\xc3\xa4isten aloitettua levitt\xc3\xa4ytymisens\xc3\xa4 moni mehil\xc3\xa4ishoitaja lopetti ty\xc3\xb6t, sill\xc3\xa4 he eiv\xc3\xa4t katsoneet voivansa oppia uusia mehil\xc3\xa4istenhoitomenetelmi\xc3\xa4. Hunajantuotanto k\xc3\xa4\xc3\xa4ntyi t\xc3\xa4ll\xc3\xb6in laskuun. Nyky\xc3\xa4\xc3\xa4n suurin osa mehil\xc3\xa4ishoitajista ty\xc3\xb6skentelee afrikkalaistuneiden mehil\xc3\xa4isten kanssa, koska Latinalaisen Amerikan trooppisessa osassa laji menestyy paremmin kuin eurooppalainen mehil\xc3\xa4inen. Lis\xc3\xa4ksi afrikkalaistunut mehil\xc3\xa4inen siet\xc3\xa4\xc3\xa4 varroapunkkia, joka on mehil\xc3\xa4isen loispunkki. Afrikkalaistuneiden mehil\xc3\xa4isten my\xc3\xb6t\xc3\xa4 hunajantuotanto on huomattavasti noussut. Muut Etel\xc3\xa4-Amerikan maat ovat toipuneet Brasiliaa hitaammin._NEWLINE_Jotkut tutkijat ovat arvioineet afrikkalaistuneen mehil\xc3\xa4isen levi\xc3\xa4v\xc3\xa4n Kanadaan saakka. Suurin osa tutkijoista uskoo kuitenkin levi\xc3\xa4misen pys\xc3\xa4htyv\xc3\xa4n Yhdysvaltain lounais- ja kaakkoisosiin. Euroopassa afrikkalaistuneen mehil\xc3\xa4isen talvehtimiskyky ei riit\xc3\xa4.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nSuuri m\xc3\xa4\xc3\xa4r\xc3\xa4 ihmisi\xc3\xa4 on kuollut afrikkalaistuneiden mehil\xc3\xa4isten pistoihin. Tosin useimmissa tapauksissa on ollut kyse uhreista, jotka eiv\xc3\xa4t ole kyenneet pakenemaan mehil\xc3\xa4isten hy\xc3\xb6kk\xc3\xa4yst\xc3\xa4 riitt\xc3\xa4v\xc3\xa4n nopeasti. Erityisen alttiita ovat vanhukset, sill\xc3\xa4 yhdysvaltalaisten tilastojen mukaan jo 40\xe2\x80\x9350 pistoa voi aiheuttaa kuoleman vanhukselle. My\xc3\xb6s allergikot ovat vaarassa, sill\xc3\xa4 yksikin tappajamehil\xc3\xa4isen pisto saattaa aiheuttaa kuoleman. T\xc3\xa4m\xc3\xa4 p\xc3\xa4tee tosin my\xc3\xb6s eurooppalaiseen mehil\xc3\xa4iseen. Etel\xc3\xa4- ja Keski-Amerikassa on selviydytty hengiss\xc3\xa4 jopa 300\xe2\x80\x93500:sta pistosta. Sanotaan, ett\xc3\xa4 kalkkarok\xc3\xa4\xc3\xa4rmeen puremaa vastaa 500 tappajamehil\xc3\xa4isen pistoa. Afrikkalaistuneen mehil\xc3\xa4isen myrkky ei eroa juurikaan eurooppalaisen myrkyst\xc3\xa4, ja sit\xc3\xa4 saattaa olla afrikkalaistuneessa mehil\xc3\xa4isess\xc3\xa4 jopa v\xc3\xa4hemm\xc3\xa4n kuin eurooppalaisessa mehil\xc3\xa4isess\xc3\xa4._NEWLINE_Afrikkalaistuneet mehil\xc3\xa4iset havaitsevat alueella liikkujan kauempaa ja puolustavat pes\xc3\xa4\xc3\xa4ns\xc3\xa4 suuremmin joukoin. Lis\xc3\xa4ksi ne pysyv\xc3\xa4t pitemp\xc3\xa4\xc3\xa4n h\xc3\xa4lytystilassa ja ajavat tunkeilijoita pitemp\xc3\xa4\xc3\xa4n takaa. Afrikkalaistuneiden mehil\xc3\xa4isten pes\xc3\xa4\xc3\xa4 ei tarvitse edes h\xc3\xa4irit\xc3\xa4, sill\xc3\xa4 mehil\xc3\xa4iset havaitsevat alueella liikkuvat ihmiset. Tappajamehil\xc3\xa4isten tiedet\xc3\xa4\xc3\xa4n k\xc3\xa4yneen my\xc3\xb6s koirien, hevosten ja nautojen kimppuun._NEWLINE_Toisin kuin monesti kuvitellaan, afrikkalaistuneet mehil\xc3\xa4iset eiv\xc3\xa4t rynt\xc3\xa4ile paikasta toiseen suurina parvina uutta uhria etsien, sill\xc3\xa4 ne hy\xc3\xb6kk\xc3\xa4\xc3\xa4v\xc3\xa4t vain, jos tuntevat olonsa uhatuksi._NEWLINE_Lajin uusilla elinalueilla esiintyy ongelmia, sill\xc3\xa4 ihmiset eiv\xc3\xa4t tunne lajin tapoja. Afrikkalaistuneet mehil\xc3\xa4iset yritt\xc3\xa4v\xc3\xa4t pesi\xc3\xa4 kaupungeissa ja lis\xc3\xa4ksi parveilevat vuoden ymp\xc3\xa4ri. _NEWLINE_Afrikkalaistuneiden mehil\xc3\xa4isten vihaisuuteen ja k\xc3\xa4ytt\xc3\xa4ytymiseen vaikuttavat perint\xc3\xb6tekij\xc3\xb6it\xc3\xa4 enemm\xc3\xa4n ilmasto-olot. Joidenkin arveluiden mukaan eurooppalainen mehil\xc3\xa4inen pystyy paremmin pit\xc3\xa4m\xc3\xa4\xc3\xa4n puoliaan lauhkeassa ilmastossa._NEWLINE_Pohjois- ja Keski-Amerikassa on pyritty v\xc3\xa4hent\xc3\xa4m\xc3\xa4\xc3\xa4n afrikkalaistuneiden mehil\xc3\xa4isten aggressiivisuutta k\xc3\xa4ytt\xc3\xa4m\xc3\xa4ll\xc3\xa4 jalostuksessa eurooppalaisemoja.'